  Майя Бывальцева Глаз карын, Алнашын но Кизнерын анай-атайтэк кылем пиналъёслы улон юртъёс пуктон улэ интыосты эскерыны чакламын 2017-тӥ арын. Удмуртиысь Кун Кенешлэн азьвалтэтэзлэн кенешоназ 24-тӥ коньывуонэ со сярысь вераз элькунысь лэсьтӥськонъя, архитектурая но улон инты политикая министр Иван Новиков. 2018-тӥ арын сыӵе ик уж нуэмын луоз Можгаын, Пичи Пургаын, Уваын но Эграын. Министрлэн верамезъя, выль участокъёсты но объектъёсын списокез кылдытон улон юртъёс пуктон улэ интыосты дасянэн валче мынэ. Анай-атайтэк кылем нылпиослы коркаос пуктыны кулэлыкен ёросъёс но каръёс 2015-тӥ арын гудырикошконэ пусъемын. «2016-тӥ арын эскерон ужъёс кутскемын Воткаысь, Глаз карысь музъем участокъёсын. Со сяна, таяз арын Удмуртиысь Дышетонъя но тодосъя министерство анай-атайтэк кылем пиналъёслы улон интыосты басьтыны чакла Ижкарын но Дэри ёросын», — ивортӥз Иван Новиков. Анай-атайтэк кылем нылпиослы юртэз Ижкарын 2018-тӥ арлэсь вазь пуктыны уг чаклало, угось али дась музъем участокъёсты быръён мынэ. Тегъёс: Мерлык Ижкар Глазов Кизнер Удмуртия пиналъёс Алнаш лэсьтськон  